КРИЗА МЕДИЈА КАО МЕРА ОДГОВОРНОСТИ 
ЗАПОСЛЕНИХ У МЕДИЈИМА

Апстракт
Бројни изазови и проблеми с којима се медији суочавају последњих година, а који су узроковали и нестанак многих од њих, подстакли су и дијагнозу о њиховој глобалној кризи. Такво стање приморало је многе медијске практичаре и теоретираче да се замисле над ситуацијом и активно раде на његовом тумачењу и проналаску стратегија за опстанак. Многе од њих, међутим, не доносе успех, већ само увећавају проблем, јер у средишту имају мере које значе отклон од изворне новинарске улоге и квалитетног извештаја. Стога се преокретање те логике намеће и као одговор на нагомилане проблеме и покушај изласка из кризе. На тај начин, наглашава се и важност одговорности запослених у медијима, а посебно оних који њима управљају – медијског менаџмента, односно њиховог приступа и медијског садржаја као његове последице. Фокус овог текста стога је на осветљавању тог, често неоправдано занемареног контекста, указивањем на његову важност, а стога и на могућности формулисања медијских модела који би омогућили дугорочнију стабилност медија данас.

УВОДНЕ НАПОМЕНЕ
Питање адаптације медија на актуелне изазове, с обзиром на неспорну важност коју имају у друштву, с правом је означено као изузетно важно. Неуспеси у таквим настојањима резултирали су и кризом медија, која је, пре свега за многе тзв. традиционалне медије
 означила и крај. У овим околностима, шира јавност, али и бројни доказани експерти, кризу медија изједначавају и с кризом новинарства и кривце траже у новинарима. То је, како извесно можемо закључити, непотпуно тумачење, јер се, како многи упозоравају (Cole, 2004; Chan-Olmsted, 2006; Redmond, 2007...), пажња најпре мора усмерити ка улози оних који диктирају медијско функционисање ( медијском менаџменту; њиховој компетентности, одговорности и свести о изазовима. 

Наиме, с правом се упозорава нa тo да актуелна криза суштински представља неуспех менаџмента (власници, директори, уредници) да у новим околностима пронађе моделе организације рада и пословања медија који би били адекватан одговор на њих (Беговић, 2002; Gade, 2004...). Стога се поставља и питање шта можемо закључити из рада медија, посматрајући како они који њима руководе (менаџмент) реагују на промене и проблеме. Једна од круцијалних тема данас је свакако то како економски услови у одређеној средини утичу на њихову улогу и то како, примера ради, менаџмент мотивише своје запослене да професионално обављају свој посао у условима све мањих и нередовних новчаних примања? Неопходно је зато прво анализирати рад менаџмента. То може показати који проблеми утичу на управљање медијима, али оставити и простор да наведу и другачије перспективе. Примери успешних и мање успешних модела су и практично корисни, указујући на мане и могућности за позитивну промену. 
ОДГОВОРНОСТ МЕДИЈА У ПРАКСИ
Серж Алими (Serge Halimi), директор и главни уредник „Le Monde diplomatique“, сматра
 да „новинари немају власт и утицај у ком правцу ће њихове новине ићи“, већ „онолико моћи над усмерењем, колико има и касирка над ценом производа“ (2016). Уколико пођемо од питања шта се може предузети како бисмо сачували изворну улогу медија и новинарство доживљено као друштвено одговоран посао, а не као „само још једну у низу професија и послова“, Сандра Башић Хорватин, имајући у виду околности, истиче (Према платформи Balkaninsight, јун 2017) да онда и сами запослени у медијима „морају бити борбенији и устати у одбрану таквог циља; јавно истаћи своју позицију и указивати на проблеме с којма се сусрећу, јер јавност је свакако више у могућности да се избори за такве циљеве него нека појединачна професија или група људи изоловано“. Наиме, велики проблем представља и уплашеност (застрашеност), али и незаинтересованост медијских актера за сопствени положај и проблеме. То се уочава и у домаћем медијском пејзажу, премда није његов ексклузивитет. Говорећи о примеру словеначког листа „Дело“, чији су запослени (пре свега новинари) масовно отпуштани крајем 2016. и 2017, Башић Хорватин такође запажа (Ибид) овај проблем, који се испољава и кроз недовољну солидарност међу медијским радницима, али и њихову незаинтересованост за проблеме који директно утичу на њихово радно окружење. 
Кад је реч о медијском менаџменту, морамо најпре конкретније проникнути у оно што би требало да представља њихове задатке и одговорности. Они су у свакодневици медија често недовољно видљиви и недефинисани, али их добра пракса и адекватна теоријска рефлексија и те како уочавају. Мирко Милетић указује (2006: 33(41) и на важност ширег разумевања међузависности друштвеног амбијента, медијског система и менаџмента, као и на постојање различитих нивоа, фаза и функција менаџмента. Уједно истиче и специфичности менаџмента у различитим медијским организацијама, оличене и у различитим техникама одлучивања, а у зависности од природе организација. Он увиђа да се овој теми не приступа са адекватном пажњом, па констатује проблем чак и с основног нивоа, кад је реч о разумевању улоге менаџмента, што само усложњава могућност сагледавања одговорности које имају. Милетић сматра да је то пре свега последица традиционалног разумевања менаџмента медија, које је данас неодрживо. Он констатује да се на тај начин догађа да се ова делатност своди „само на тзв. пословни менаџмент“, при чему је, како истиче, та функција „резервисана само за професионалне управљаче“, иако се „менаџмент у модерном смислу не може објашњавати кроз тимове специјалиста за управљање и руковођење, него процесом функционалног одлучивања у различитим организационим деловима  и  на  одређеном  нивоу одлучивања“ (Ибид). Такво стање ствари добрано се поклапа и с овдашњим медијским кућама, у којима се у редове менаџмента промовишу они који немају никаквог искуства у руковођењу, или, пак, не познају природу и проблематику медијских процеса. Милетић, стога, у једном другом раду напомиње да се заправо „појављују професионални комуникатори различитих компетенција“, па тако „...и уредник најнижег нивоа, када врши  садржајни  рирајтинг каквог чланка, рубрике или емисије, тада доноси одлуку детерминисану стратешким лукративним и/или нелукративним, циљевима предузећа“ (2016: 33-43). 
Ако усвојимо ове напомене, онда ћемо на прави начин сагледати и организацију рада и одговорности у медијима. На тај начин, видећемо да руководећу одговорност имају они који одређују правац медијског рада, било да припадају тзв. бизнис или уређивачком сектору. Примарни задатак менаџмента генерално јесте постизање организационих циљева и ефикасно коришћење ресурса како би се максимализовао профит компаније, али и испуњење обавеза које медији имају према јавности. Овај други аспект одговорности често се занемарује због трке за профитом. Тако се изневеравају начела квалитетног новинарства, која би, парадоксално, требала бити „последњи адут одбране медија у суочавању с изазовима као што су утицаји оглашивача, политичара или негативан утицај технолошког развоја“ (Кљајић, 2011). 
СВАКОДНЕВИЦА МЕДИЈА И ЕФЕКТИ КРИЗЕ
Задаци медијских радника и последице рада медија
Криза медија, односно проблем да се успешно носе са изазовима данашњице, утицала је и на то да многи од њих постану средине у којима влада лоша пословна атмосфера и дестимулише се, чак и кажњава, професионалност новинара. Отуда можда и то да се криза неоправдано ставља на терет новинарима, иако није изворно њихова кривица. Фукционисање медија деценијама уназад прати нестабилност и неизвесност који иду „руку под руку“ с процесом њихове све веће контроле од стране екстерних актера, иако су „независни медији и те како важни за ефикасно функционисање демократских друштава, која зависе и од адекватне информисаности грађана коју омогућавају медији, јер подстичући транспарентност и бољу комуникацију индиректно утичу и на економски развој тих друштава“ (Према Steyn, 2007: 6). 
Овако формулисана улога медија указује и на неке од основних изазова с којима се данас сусрећу услед недовољних финансијских средстава, али и воље и вештине да се на прави начин суоче с њима. Такав однос производи и рђаво управљање, нетранспарентно пословање и професионални немар запослених, који за последицу имају и заостатак у адаптацији на нови контекст рада. То резултира и неодговорношћу према професионалним обавезама, али и већим проблемима, па чак и гашењем медија. Иза неодговорности и непрофесионализма стоји и наведена незаинтересованост за појединачне улоге, одговорности и проблеме запослених у медијима, као одлика менаџмента који доноси кључне одлуке у погледу усмерености медија на тржишту и међу публиком, организацији редакцији и, коначно, према тзв. екстерним актерима. 
Улога менаџмента и уредништва, пак, подразумева реализацију конкретних задатака и надлежности којих су често несвесни или их свесно заборављају желећи да избегну одговорност. Теорија и добра пракса, пак, упућују на то да њихови задаци обухватају димензије основних, али и пратећих задатака који употпуњавају ове прве. Основни подразумевају планирање, организацију, управљање и контролу, а пратећи организацију комуникације, мотивацију запослених, одлучивање, одржање дисциплине и делегирање послова. Надлежности у односу на задатке обухватају, пак, постојање свести о глобалним изазовима, тзв. селф-менаџмент (у теорији је основа успешног управљања, подразумевајући и преузимање одговорности и познавање слабости и квалитета запослених), планирање процеса и задатака, као и реализацију административних послова и организацију комуникације и тимског рада запослених (Према Lussier, 2003; Cole, 2004...). Успешна реализација задатака је предуслов квалитеног менаџмента, медијског производ и тржишне позиције (Према Stеyn, 2008). 

Уколико посматрамо српске медије, може се рећи да се „највећа слабост може приметити у домену пословног руковођења и да истраживања треба усмерити ка анализи тих слабости што може водити креирању адекватних пословних политика и обуци оних који руководе, јер је то корисније него обука новинара, који не заостају много за светским“ (Беговић: 30). Беговић констатује и да су код нас „реткост квалитетни и професионални менаџери“, што њихов посао „своди на застареле обрасце рада“, јер га обављају „махом искуснији новинари који се и сами вежбају за тај посао“, па су „улоге измешане и недефинисане“ (Исто: 25). Иако обојен различитим нијансама, колорит таквог пејзажа, пре свега, зависи од структуре власништва (тако и утицаја) над одређеном медијском кућом, али је обележен и улогом нестручног, или бар за актуелне услове недовољно оспособљеног, менаџмента. У том погледу може се уочити неколико доминантних профила, попут искуснијих новинара (обично лојалних власнику – било приватном, било владајућој државној номенклатури) који на ту позицији долазе захваљујући својој препознатљивости у јавности, а пре свега спремности да се повинију свакој жељи оних који их ту именују. Већина таквих особа истовремено је била, или је и даље, и политички ангажована, или је својим ставовима отворено привржена или бар довољно прихватљива одређеној политичкој опцији. Као такве, оне од стране послодаваца који их бирају бивају препознате као довољно добре, али су прихватљиве и бирачима којима ће бити намењени садржаји које медиј треба да креира. Мотив за њихов избор стога је пре свега политичко-макретиншке, а не професионално-квалитативне природе. Друга крајност су, пак, особе које долазе из тзв. корпоративног света, доминантно уоквиреног проценама могућег новчаног профита, а без већег или (често) без икаквог познавања рада медија. Њихов избор за разлог има процену да медији с њима на челу могу бити корисна алатка за остваривање одређеног, пре свега, економског интереса. Већина особа која пролази кроз менаџмент српских медија, својом биографијом се може лоцирати негде близу ова два пола/профила. У оба случаја, медији и њихови запослени доживљавају се, пре свега, алатком остваривања нечијег (приватног) интереса, који је често краткорочне природе, због чега такви медији ретко остварују трајност (настају и нестају сходно утицају номенклатура које стоје иза њих), услед чега ретко добијају ширу друштвену релевантност и могућност да постану „медијске институције“, односно медији од ширег националног и друштвеног интереса. Стога се може констатовати да професионалаца који би обављали медијску улогу од ширег друштвеног и националног значаја, а који би били теоријски и практично оспособљени и доказани у области медија и истовремено умели да прате и препознају кретања на тржишту и на прави начин разумеју локални и глобални друштвени контекст у којем медији егзистирају, у нас има веома мало. Но, ово већ улази у ширу тему (дис)функционалности наше друштвене елите да служи ширим друштвеним и националним интересима, уместо уских парцијално-партијских интереса, што смо описали у другим радовима (Цветићанин, 2018) и чиме се овде нећемо ближе бавити, држећи се искључиво теме истраживања овог рада – везе успешног и одговорног фунционисања медија и менаџмента који њиме управља    
Тема одговорности менаџмента је, међутим, у већини разматрања ове врсте, у другом плану, и практично и теоријски, услед чега чак и озбиљнији истраживачи унапред одустају од идеје да се може доћи до адекватних података о начину и ефектима његовог рада. Тако улога менаџмента остаје недефинисана, иако су његови задаци и надлежности, сходно нашој тези, од највећег значаја. Они се у нашем медијском простору најчешће своде на импровизацију без јасне стратегије и поштовања вредносних претпоставки, отварајући простор за непрофесионално деловање. Релевантна литература, међутим, прописује да је „примарна одговорност менаџмента усмерена ка постизању организационих циљева и ефикасном коришћењу ресурса за увећање профита и испуњење обавеза медија према јавности“ (Steyn, 2008: 5). Овај други аспект одговорности се, како смо констатовали, занемарује услед борбе за профит. То утиче на то да квалитетан новинарски рад, којем сви треба да теже, бива онемогућен, јер пракса медија бива детерминисана утицајима са стране који „воде игри према унапред одређеном сценарију и учешћу у креирању хегемоније“ (Салмон, 2010: 94). Последица су садржаји који отворено промовишу манипулацију публике, па је, како поједини експерти такође запажају, очигледно и то да „свакодоневно уочавамо садржаје за које се може констатовати да су непрофесионални и да следе неки интерес, супротан општем“ (Вељановски, 2009: 406). Резултат су професионална неодговорност и лош медијски производ, а то, парадоксално, иако се често не уочава, води већим проблемима. Ако следимо тај правац размишљања, примерена су упутства која напомињу да треба прихватити  препоруку да медији неће сасвим успети у својим пословним намерама, ако не теже и квалитетном новинарству. Наиме, стабилност публике се гради познавањем тржишта, уочавањем прилика и унапређењем задовољства начином информисања. Стога оправдано делује теза да свака стратегија за даљи развој (опстанак) медија мора водити повратку изворним принципима медијске улоге и квалитетном новинарству, а тако и примарној оријентацији ка квалитетној селекцији садржаја и извештавању јавности. 
Описани проблеми имају глобалне размере и не могу се приписати искључиво Србији и овом региону, јер се уочавају и у срединама развијенијих економских карактеристика, које су, наводно, и израженијих могућности практиковања медијских права и слобода. Последице су ипак трагичније у економски сиромашнијим и правно недовољно утемељеним медијским системима – понекад и фаталне по опстанак медија.

Медијски професионализам и интегритет као залог опстанка
Ниво медијског професионализма и интегритета, као својеврсних фактора утицаја на моделе и резулате медијског рада, није могуће тумачити издвојено од тзв. екстерних утицаја на рад медија и њихових запослених. Имајући у виду то да већина таквих утицаја за основну полугу има канале новчаног утицаја на медије, који се махом манифестују кроз оглашавање (неоглашавање), једна од полуга утицаја постаје притисак кроз (не)оглашавање које је основни извор прихода већине медија. Трендови и негативне последице које диктирају утицај технологије и нове уређивачке стратегије у одабиру и излагању информација само додатно подстичу могућност оваквог утицаја. 

Многи представници рекламне индустрије неретко оцењују да се процена колико су медији успешни најбоље мери кроз однос процента реклама, с претпоставком да су успешнији они с већим потенцијалом оглашавања. Простор за извештавање тако се сужава, јер у супротном нема новца за нормалан рад медија. Такав приступ је у супротности с постулатима квалитетног новинарства. Чак и препоруке маркетиншких експерата, попут агенције „McInnis&Associates“ констатују да је менаџмент примарно одговоран за све оно што ће се појавити (или неће), а да основни циљ ипак мора бити тачно извештавање, у складу с актуелном in reader-friendly way препоруком.
 Истиче се, међутим, да је тај посао прилично ограничен потребом да се већи простор да огласима, од којих се живи. Многи су стога склони мишљењу да је дошло и до „негативног зближавања“ уређивачког и адвертајзинг сектора. 

У студији „Значај медијског интегритета: Враћање медија и новинарства у службу јавности“, истраживачки тим анализира пет земаља Југоисточне Европе (Албанију,  Босну  и  Херцеговину,  Хрватску,  Македонију  и Србију), с циљем  да „идентификују и објасне  изворе  и  механизме  који  системски  корумпирају  улогу  и способност медија да служе демократији“ (Petković, Bašić-Hrvatin и Hodžić 2014: 28). Кроз овакав преглед стања, покушава се омогућити разумевање ширег контекста изазова који стоје пред медијима и њиховим запосленима, фокусирајући се на оне аспекте медијских система који доносе одређене ризике за медијски интегритет, а самим тим утичу и „на однос медија према јавном интересу: развоја медијских политика, власништва над медијима, финансирања медија, функционирања јавних радиотелевизијских сервиса, те положаја новинара и новинарских пракси“ (Исто). На крају се констатује постојање „опструктивних образаца који спречавају  медије  да  служе  јавном интересу, који се  појављују  у  свим  медијским  системима“, а који представљају „систем корумпираних односа који прожимају медијску сферу инфицирајући све њене делове, од медијских политика до новинарства као професије“ (Исто). Такав закључак је у сагласју с упутствима која наглашавају да се медији данас морају посматрати као целине, и да се ниједна оцена не сме доносити без узимања у обзир свих утичућих фактора и актера.

У овој студији се констатује и да се медијски интегритет, као циљ којем су тежили у анализи, може остварити „само ако постоји консензус да су медији дужни да служе јавном интересу и задовоље комуникационе потребе грађана“ (44). Даље се закључује да „анализа структуралних и институционалних ограничења новинарског рада указује на недовољан капацитет новинара да се супротставе односима који спречавају њихово деловање као снаге демократизације“, и то да су „због неповољног економског окружења, али и неспособности новинара да се уједине и ефикасно бране своје професионалне интересе, медији заробљени од стране моћнијих политичких и економских актера“ (128). Стога се препоручује „поновно уређење медијског система, које ће омогућити услове за економску одрживост медијског бисниса и регулацију финансијских токова у медијима која им може пружити економску независност, уз ефикасније самоорганизовање, као једина решења за спасавање професије из тренутне кризе“. Кад је реч о Србији, оцењује се и да „медијске реформе, које трају већ дуже од деценије, нису створиле услове за развој медија као институције демократије“, али и да су „медији заробљеници система финансирања који их чини зависним не од публике због које они постоје, већ од финансијских извора који се налазе изван медијског тржишта – пословних и политичких група, које имају своје интересе“ (129).

Слабљење медијског професионализма и интегритета су директна последица описаног, веома негативног стања у свету медија. Крајња последица, пак, свакако је и неквалитетан садржај, али жртва дугорочно може бити и егзистенција медија. То се, пак, из нејасних разлога, ретко види, премда су узрочно-последичне везе које воде губитку кредибилитета код публике, а самим тим и пословним неуспесима, и те како јасне. У игри својеврсрне еквилибристике, каквом је препознају и учесници истраживања из ког потиче овај текст, између прихватања „нужног зла“ утицаја са стране (пре свега оглашивача) и настојања да се очува редакцијска стабилност и поверење читалаца, кључна је улога оних који руководе медијима. Последице лошег управљања су трагичније ако се у тој „игри“ медијски актери „заиграју“ и запоставе важност очувања баланса, прибегавајући одабиру лаких, а лоших управљачких стратегија, због краткорочних финансијских или других парцијалних интереса.
Доминатне медијске праксе и усмерења


При тумачењу рада медија најчешће се срећу, и притом махом супротстављају, она теоријска размишљања и практична упутства која медије превасходно виде као бизнис структуре (као и сваку другу компанију) и она која на првом месту пoдсећају на њихову специфичну одговорности према ширем друштвеном интересу. При њиховом суочавању, као аргументи се потежу различити практични увиди и теоријске анализе, које медијску стварност махом посматрају изоловано од теоријске рефлексије.

Кроте и Хајнес (Croteau и Hoynes) су тако својевремено подсећали (2006: 27) на добро познату изјаву Марка Фолера (Mark Fowler), председника Савезне комисије за комуникације САД
 у време администрације Роналда Регана (Ronald Wilson Reagan), који је тад констатовао да је „телевизија само још један технички уређај“ упоредивши га с „тостером са сликама“, констатујући да у савременој медијској теорији доминирају два приступа или два модела мишљења ( Маркет модел и Модел јавне сфере. Први претпоставља то да су грађани пре свега потрошачи који имају интерес куповине медијских производа као и било којих других. Они, такође, уочавају и то да централна улога рекламе, у разним облицима, ствара јединствену тржишну везу која мора бити узета у обзир кад се процењују медији, јер је тржиште често неосетљиво према публици, али и то да медији не могу да буду посматрани само као још један продукт који ће бити коришћен од стране потрошача; па тако други модел сугерише да су медији извори с важним информативним и едукативним функцијама. 

Ако приступ анализе редукујемо на економске показатеље медијског рада (самим тим и такве процене развоја), он нужно води теми финансирања. Бројни аутори, како видимо, констатују чињеницу да је оглашавање од огромне важности за многе медије, док оглашивачи плански циљају потрошаче чији квалитет и квантитет мере и на који упућују истраживачи публике, јер тако повећавају могућност да баш та публика правилно разуме поруке које се желе послати. Они који имају највише прихода могу даље да инвестирају и контролишу процес селекције садржаја унутар било ког тржишта. Јасно је да то не доприноси квалитетном информисању. Тако се, уз позивање на нужни економски интерес, долази до медијски исконструисане, а прилично необјективне слике стварности која је, заправо, скривена промоција одређених, наметнутих интереса. На тај начин, имајући такву моћ утицаја на медије, оглашивачи постају и најефикаснији инструмент утицаја на њихово уређивање, који је, самим тим, обично у рукама економски најмоћнијих појединаца, попут представника власти и утицајнијих политичких група, лидера државних институција и предузећа, власника великих комерцијалних компанија... Стога је јасно и ко на крају има највише користи од тако постављених процеса, а то нису медији. Тако се и у стварности долази до наведеног супростављања доминатних гледишта о улози медија. 

Одабир адекватних модела рада медија стога је данас питање од врхунског значаја. Основно полазиште за проналажење препорука у том погледу, самим тим, јесте анализа организације рада медија. Конрад Финк (Conrad Fink) је прилично давно (1987), пророчки, најављивао да наступа време које ће бити одлично за оне медијске менаџере који на прави начин умеју да инспиришу, организују и утичу на развој својих запослених и самих медија да се прилагоде променама, док ће они који то нису у стању бити у проблему. Успех, како сматра, доноси дугорочно планирање и адекватно скројена агенда, као и отворено пословање и добра методологија рада –професионализам на свим нивоима. Из угла сложености друштвено-културног обрасца САД, вероватно најразвијенијег светског медијског система, Питер Гејд (Peter Gade) посматра (2004) улогу новинара у САД. Анализирајући пожељни профил новинара, истиче да медији имају потребу за новинарима различитих особина и вештина, спремних да буду део тема. То указује и на потребу за новом врстом образовања и обуке новинара. Он, пак, наглашава важност стварања услова за рад новинара: „да им се обезбеди мир и слобода, да могу да стварају револуционарне приче“ (Исто: 126). 

Треба напоменути и да је, примера ради, 2008. у САД, за време првог таласа глобалне економске кризе, просечна новинарска плата годишње износила 33.000 долара, док успешни „фриленсери“
 успевају да зараде доста више (Према Hadfield, 2013). Разматрајући околности у којима се медији налазе, амерички „Завод за рад“
 одавно је из тог разлога препоручивао новинарима да се више фокусирају на писање на тзв. онлајн платформама. То их све више води ка статусу тзв. фриленсера, што је у финансијском смислу, како видимо, исплативије. Презентујући налазе својих и других сродних, а релевантних студија, Рејналд Бим (Raynald Beam) успева да покаже однос запослених у медијима у САД, а према пословним циљевима и усмерењима који се дефинишу у оквиру уређивачке политике тих медијских кућа (2006: 169-185). Подаци указују на то да новинари америчких медија задовољство према свом послу, а самим тим и мотивацију да професионално обављају свој посао, доводе у везу с доживљајем пословних циљева које њихови надређени дефинишу. Тенденција која се примећује јесте то да новинари исказују мање задовољства према ускопрофитној пословној организацији медија, док су задовољнији ако увиђају да послодавци знају да препознају и цене квалитетно новинарство, али и моралне вредности запослених. Њихово задовољство уско је повезано и с улогом коју имају. Резултати показују и да је задовољство послом веће у медијима где запослени имају осећај независности у послу, али и свакодневну, директну комуникацију са својим надређенима.

Према већини мишљења, императив, ипак, мора бити побољшање квалитета садржаја, што се рефлектује и на ефикасност и пословне резултате медија. Конкретније, они говоре шта би требало да раде, истичући како је под утицајем интереса крупног капитала изневерена квалитетна новинарска традиција, насупрот важности одржања правилног односа према послу и давно успостављеним вредностима. Уколико се окренемо конкретнијим, данас доминантним трендовима, једни од глобално присутнијих, а који никако нису мимоишли ни овдашњи медијски пејзаж, свакако су комерцијализација и таблоидизација медија. У економски и културолошки сиромашнијим срединама, ове појаве и те како налазе плодно тло за развој. У околностима економског, али и духовног сиромаштва, као и перманентне политичке нестабилности, који скупа красе и наш егзистенцијални оквир, негативни глобални трендови добијају и додатне негативне обрисе. Почетком 21. века, организација IREX
 је у Србији реализовала истраживање чији налази су потом представљени на трибини „Таблоидизација дневне штампе у Србији“. При презентацији истраживања
, Сњежана Миливојевић је запазила да је штампу у Србији захватио „снажан процес таблоидизације“, а да су „у односу на сличне новине у развијеним медијским срединама наши таблоиди специфични по скоро искључивом интересовању за политички живот“. Стеван Никшић је тад, међутим, напоменуо нешто што се често губи из вида – да су „таблоиди у развијеним земљама озбиљни листови, за које су чињенице светиње“, а оно што их разликује су „теме и начин интерпретације“, док је Љиљана Смајловић сматрала да међу таблоидима у Србији постоје и бројне истините информације, али да је основно питање „како их преселити у тзв. озбиљну штампу“. Зоран Пановић у овом истраживању, реализованом 15 година касније, такође констатује доминацију тзв. дарк-таблоида код нас, коју одликује политичка инструментализација од стране утицајних фигура у друштву, а што се додатно маскира (самим тим додатно и деградира медије) привидном усмереношћу ка естрадним и банализованим садржајима. Функционисање таквих медија, стога, и уз покушај да се прикрије изговором тржишне борбе и тешких услова, заправо је само параван за остваривање других-скривених интереса, а њихов рад, самим тим, најмање је у служби њихове сопствене будућности.

Наведени трендови на турбулентном медијском тржишту, који настају из примарне жеље за остваривањем брзе зараде по сваку цену, данас достижу кулминацију захватајући готово све домаће медије. Тачније, реч је о појавама које контаминирају читав друштвени простор, зарад остваривања нескривених интереса својих контролора. У таквом кружењу процеса, које очигедно производи огромну штету по саме медије, али и читаво друштво, једнако су одговорни најмоћнији друштвени актери и медијски посланици који скупа показују приличну индолентност и неодговорност за последице које штете свима осим оних који профитирају економски, политички или на оба начина.
Промена уређивачких концепција као одговор на изазове времена
Имајући у виду чињеницу да је за медије садржај који објаве основни производ, из ког следи и њихов утицај (самим тим и пословни резултати), адекватан приступ уређивању и управљачким стратегијама у новим тржишним условима посебно је важан. 
Поједини аутори, попут Тери Рантанен (Terhi Rantanen), истичу (1998) важност анализе глобализованих претензија медијских комуникација, констатујући да ће опстати они медији који буду успели да покрију што већи простор и учине локалне вести глобално доступним и важним. Исти утисак деле и новија упутства, попут оних које истиче Тјуроу (2012: 77-78) који оцењује да руководиоци медија морају о публици размишљати стављајући се у њихову позицију, имајући у виду да медијски посао не може да постоји без садржаја који привлаче публику, па су данас основна питања:
·  Шта да мислимо о публици, како одређујемо нашу публику?

·  Да ли ће материјал који планирамо да изложимо бити привлачан публици?

·  Да ли ће људи за које мислимо да су наша публика заиста бити привучени садржајем који ћемо изложити? Ако хоће – зашто (и супротно)?

Промена приступа у организацији рада медија се намеће као нужна. Добар део промена треба да захвати и креирање другачијих уређивачких концепција. Неопходно је, како се истиче, концепт контроле заменити концептом фокусираним на ангажман и интеракцију, па се менаџмент мора усмерити конкретније ка развоју уместо контроли (Gilmor, 2006). Ејми Ковач-Ешли (Amy Kovac-Ashley) из „American Press Institute“
 напомиње (2017) да је битно увидети шта је то што новинари желе да знају и науче, као и то шта је за редакцију неопходно да зна како би посао могао бити организован на прави начин. Невоља је, пак, у томе, што је све мање времена за такав, свеобухватнији приступ, па он изостаје у свакодневној пракси. Она истиче и то да се пракса медија мора мењати у правцу већег фокуса на едукацију редакције и објашњења зашто се раде поједине ствари, односно како да се одређени послови обављају на бољи начин, али и шта запослени воле да раде и до чега им је стало у послу, као и увиђање проблема с којима се срећу (Према Kristen Hare и The Poynter Institute, 2017).

Бројна су стога мишљења која заговарају идеју да је на путу успостављања новог модела рада медија кључно питање успеха менаџмента. Тема одговорности менаџмента, међутим, често је скрајнута, што је главна теза истраживања спроведеног у овом раду, која је на више места у његовом досадашњем току потврђена. Један од основних и најлакше уочљивих проблема, свакако је квалитет садржаја који медији производе. Нузика Рене (Nausicaa Renner) у тексту за „Columbia Journalism Review“
 упоређује два „свежија“ догађаја који су усмеравали садржај светских медија. Она подсећа (2016) на то да је познати аутор The Washington Post-а Дејвид Ферентхолд (David Fahrenthold) објавио важну причу о томе како је актуелни предсеник САД, Доналд Трамп (Donald Trump), искористио више од 250,000 долара од својих наводних добротворних фондација како би финансирао сређивање правних проблема његових приватних компанија. Истовремено, главна тема у свим мејнстрим медијима био је развод Бред Пита (Bread Pitt) и Анђелине Жоли (Angelina Jolie), па је прва прича прошла прилично незапажено у јавности. На крају наглашава да редакције и новинари морају заједно више радити на томе да нови медијски свет, у ком доминирају дигитални медији, почнe више пажње посвећивати важним друштвеним темама.

Кад је реч о Србији, примери су драстичнији. Они су, утисак је, и доминантна тактика у сврху манипулације и скретања пажње јавности с важних друштвених тема. Сами медији, међутим, немају много користи од таквог рада. Она следује онима који их директно или индиректно конролишу, не марећи много за њихов дугорочнији статус на тржишту. Није сасвим јасно колико су домаћи медији спремно дочекали актуелне изазове. Осим тога, упитно је и то колико су њихови кључни актери у прилици да се прилагоде новом контексту рада и пословања, али и колико су вољни и способни да сагледају и прихвате нове околности и раде конкретније на проналажењу нових модела у ситуацији свакодневне изложености јаким утицајима различитих екстерних фактора. На жалост, морамо констатовати да је и мали број медија увиђа важност ових напомена. Они који су то до сад спознали, успели су да се изборе за стабилну базу читалаца, која је, по свему судећи, једини дугорочно поуздан ослонац за опстанак.
Основни задатак медија данас јесте да, и поред свих тешкоћа, покушају испитати промене и домете на релацији уређивачке концепције – пословање медија и формирати „контуре“ модела медијског рада који имају перспективу. Све је мањи број оних који и глобално успевају да се прилагоде и изборе бар за одржање позиција, док сваки пословни искорак у измењеним условима, у којем главни део „финансијског колача“ на медијском тржишту убирају изворно „немедијски“ актери, попут „Гугла“ и „Фејсбука“, представља реткост, и стога је вредан конкретније анализе. Рик Едмондс (Rick Edmonds) је још један аутор који као „светионик“ наводи (Према The Poynter Institute, 2017) пример „The New York Times“, где број претплатника на дигиталну платформу (сајт) премашује оне који купују штампано издање (дупло), и да скоро 70 одсто од укупних прихода и даље доноси тзв. принт. Још један пример који се наводи као путоказ за дугорочнији опстанак је и „USA Today“. Марти Кајзер (Marty Kaiser) указује (Исто) на однос Рона Смита (Ron Smith), главног уредника, према изазовима и својим професионалним задацима. Он признаје да је нетолерантан према неспремнима на стално усавршавање, како би били део савремених медијских токова, будући да технологија омогућава да се дође до већег броја читалаца. Неопходна је зато, сматра он, иницијатива, јер опстанак зависи од свих у медијској индустрији: „...они који имају највећу одговорност нису особе са звучним титулама и комфорним канцеларијама, већ они који креирају дух заједништва, подстичу креативност и то да посао буде урађен на најбољи начин“. Потребно је учити и из грешака, а Смит настоји да прати нешто што назива „Тhe three C’s“ тактику која значи комуникацију, заједништво и креативност (communication, community and creativity), који су, како сматра, од суштинске важности. Такође је свестан да се не може све контролисати, па настоји да буде лидер од интегритета који ће део посла делегирати колегама, иако је свестан да није могуће радити без грешке, нити је то потребно, већ је суштина доброг управљања у сталном свакодневном усвршавању и смањивању грешака на минимум. 
ЗАКЉУЧНА РАЗМАТРАЊА
Прилично извесним чини се то да иза сваког од наведених позитивних примера медијских модела стоји озбиљно познавање тржишта и промена на њему. То подразумева прави избор пословне стратегије и редакцијске организације. Стога се у основи налази, пре свега, адекватно медијско управљање, односно школован и професионалан кадар, а посебно на најодговорнијим позицијама. 
Andervud (Underwood) је пре скоро три деценије (1993) сагледавајући пословање медија, оријентисано пре свега ка жељама публике, констатовао негативан тренд публиковања „лаких“ садржаја који прети урушавању вредности за које су се бориле генерације новинара. Приказујући функционисање великих корпорација које доминирају на тржишту, показује како захтеви за високим профитом и тзв. reader-friendly новинарство, заправо вежу руке новинарима и смер информисања окрећу ка креирању још једне врсте друштвено некорисних садржаја. Незадовољан тим трендовима и последицама, већ тад је истицао важност разумевања реалног стања на тржишту и економских претпоставки за рад медија, испитујући и све већи утицај економских притисака, промене образаца медијског управљања и пословања, као и утицај глобалних тржишних трендова на новинарство, редакције и морал запослених.

Ипак, и на светском и на домаћем тржишту, постоје медији који су, с мање или више успеха, издржали пробу времена. Неки су ту деценијама уназад и потпуно су самоодрживи, док су многи, посебно у Србији, ту и даље, истини за вољу, највише захваљујући помоћи државе и њених институција (пре свега, као оглашивача). Ипак у Србији су и неки комерцијални медији с мањом традицијом за сад доказали „жилавост“ на тржишту у актуелном добу, са свим његовим претходно описаним дестимулативним карактеристикама по рад традиционалних медијских модела. Зоран Пановић из тих разлога оцењује да је тешко „измислити топлу воду“ и поуздано универзално решење које би гарантовало опстанак одређеног медија; већ је на свима појединачно да пронаћу свој тајни, често необјашњив, зачин, који би им помогао да преживе. Ми смо овде показали да се такав „тајни зачин“ крије пре свега у функционисању менаџмента одређеног медија који има посебну одговорност да премости јаз између захтева професионалног новинарства и захтева оглашивача, односно захтева тржишта, који усмеравају савремено функционисање медија. Премошћавање поменутог јаза се може постоћи разумевањем глобалних промена и реалних тржишних домета, као и разумевањем важности грађења интегритета медија и запослених у њему, што заправо представља главне карактеристике поменутог „зачина“. Премда није исти за све, он омогућава онима који га практикују у свим његовим варијацијама, проналазак стратегија за опстанак на никад нестабилнијем (али и узбудљивијем) медијском небу.

MEDIA CRISIS AS A MEASURE 
OF RESPONSABILITY OF MEDIA EMPLOYEES

Summary

Many of the challenges and problems that the the media is facing in recent years, followed by the disappearance of many of them, have resulted in a diagnosis of their global crisis. This situation has forced many media practitioners and theorists to think some more about the situation and actively work on its interpretation in order to find a strategy for survival. Many of them, however, do not bring success, but only increase the problem, because they mean a shift from the original role of journalism and the quality of the journalism. Therefore, the reversal of this logic is imposed as a response to the accumulated problems and attempt to end the crisis. Therefore, it also stresses the importance of the responsibility of media employees, especially those who run and organize media work ( media management and the media content as its consequences.
The focus of this article, therefore, is to try to illuminate this often unjustly neglected context, pointing to its importance, and hence the possibility of formulating of a media model that would allow a long-term stability for the media today.

� Текст представља иновирану верзију дела садржаја и закључака докторске дисертације „Однос уређивања и пословања медија у условима кризе медија“ једног од аутора овог текста, успешно одбрањене 2018. на Факултету политичких наука УБ (ментор: проф. др Веселин Кљајић), који су у овом тексту приређени и допуњени учешћем коаутора овог текста. Ова верзија је настала у оквиру Програма истраживања Института друштвених наука за 2020, који подржава Министарство просвете, науке и технолошког развоја.


� Термином „традиционални“ називају се они медији настали пре појаве тзв. нових медија, који почивају на интернет технологијама и стога су део тзв. дигиталних заједница формираних са развојем интернета.


� Серж Алими на конференцији „Монд дипломатика” и „Недељника”, одржаној 2016. у Београду. Детаљније на: � HYPERLINK "http://www.politika.rs/scc/clanak/355194/Pogledi/Buducnost-i-slobodni-mediji-u-njoj" �http://www.politika.rs/scc/clanak/355194/Pogledi/Buducnost-i-slobodni-mediji-u-njoj�





� Ова препорука се наслања на актуелни тренд креирања садржаја тако да медији за циљ у извештавању немају саопштавање истине публици, већ својим садржајем граде тзв. фер однос према њима, чије тумачење је данас и те како флексибилно. Напомене су наведене према поменутој агенцији и тексту „The basic of selling Newspaper Advertising“, а могу се пронаћи на веб страници: � HYPERLINK "http://www.ads-on-line.com/samples/your_publication/chapterone2.html" �http://www.ads-on-line.com/samples/your_publication/chapterone2.html�.





� „Federal Communication Commission” (Савезна комисија за комуникације) је институција у САД надлежна за спровођење регулативе у области телекомуникација, односно за прописивање норми и давање лиценци у области телекомуникација. Детаљније на страници: � HYPERLINK "https://www.fcc.gov/" �https://www.fcc.gov/�





� Они, у том случају, немају стално запослење у некој медијској компанији, већ су по потреби ангажовани за неку од њих, углавном за више њих истовремено.


� Амерички Завод за рад (United States Department of Labor) - више о њему и његовом функционисању може се пронаћи на страници � HYPERLINK "https://www.dol.gov/" �https://www.dol.gov/�


� IREX је скраћеница за независну организацију „International Research & Exchanges Board“, која је, како стоји у њиховим званичним документима, посвећена изградњи равноправнијег, просперитетнијег и инклузивнијег света. Детаљније се видети на страници: � HYPERLINK "https://www.irex.org/" �https://www.irex.org/�


� Према извештају „Медија центра“, објављеном под насловом „Таблоидизација не искључује професионалност“. Доступан на: � HYPERLINK "http://www.mc.rs/tabloidizacija-dnevne-stampe-u-srbiji.515.html" �http://www.mc.rs/tabloidizacija-dnevne-stampe-u-srbiji.515.html�





� „The American Press Institute“ је непрофитна организација у САД, која је у вези са „News Media Alliance“, а која се, како се наводи на њеном веб-сајту, бави анализом и тестирањем идеја у области новинарства и производње медијских садржаја које могу бити у функцији квалитетнијег и одрживијег рада медија и новинара. Више на страници: � HYPERLINK "https://www.americanpressinstitute.org/" �https://www.americanpressinstitute.org/�


� CJR - The Columbia Journalism Review је призната стручна периодика у којој се објављују научни чланци у којима се анализирају теме из области медија, новинарства и комуникологије. Више о томе може се видети на страници: � HYPERLINK "https://www.cjr.org/" �https://www.cjr.org/�


� This article is an updated version of the content and conclusions of the doctoral thesis "Media Editing and Media Business Management in the Light of Media Crisis", written and successfully defended by one of the authors of this article in 2018, at the Faculty of Political Sciences UB (mentor: Veselin Kljajić, PhD), which herein is prepared together with the participation of its second author, as a co-author.

